钦定古今图书集成/明伦汇编/官常典/第101卷 > 伊王典楧
## 钦定古今图书集成/明伦汇编/官常典/第101卷 > 伊王典楧

按《明外史伊厉王传》：“嘉靖二十一年，敬王𬣙淳薨，子
典楧嗣。典楧厉王。”五代孙也。贪而愎，多持河南吏
短长，不如指，必构之去。既去，复折辱之。有通判，不事
楧，及去，使数十人要之途，拔其髭，发立尽。御史行部，
过北邙山外，楧要笞之。缙绅往来，率纡折取。他境经
郭外者，追挽其车，詈其不朝入朝者，复辱以非礼。知
府张柱初至官，校尉数百人把持府事，柱榜门，有“纳
伊府校尉者死。”典楧怒，使伶人守府门，伺柱出，俳弄
之。府墙敝，请更筑，乃夺郡治及学宫地以广其宫。郎
中陈大壮与邸邻，索其居不与，使数十人从大壮卧
起，夺其饮食。大壮至，窜入郡狱，与郡囚俱，数月始出。
典楧使人持大壮益急，卒馁死，尸溃，始获棺敛。典楧
所为宫，崇台连城，拟帝阙。有锦衣官校之陜者，经洛
阳，典楧忽召官属迎诏，鼓吹，拥锦衣人捧一黄卷入
宫。众请开读，曰：“密诏也。”遂趋锦衣去。锦衣谓王厚待
之，不知所以。其夜大张乐，至曙，府中皆呼千岁，诈谓
天子特亲我也。闭河南府城，大选民间子女七百馀，
留其姝丽者九十人，不中选者，令以金赎死者无算。
事闻，革禄三之一，令坏所僭造宫城，归民间，女执群
小付有司，典楧不奉诏，部牒促之。布政使持牒入见，
楧曰：“牒何为者？可用障棂耳。”河南吏召卒，堕其城方
半，数百人持梃逐卒，卒多死。民素怨典楧，噪曰：“王反
矣！”佥事林腾蛟具疏，典楧毒杀之。法司具言：“伊王典
楧淫乱，暴弃礼义，失藩王节。陛下曲赦再四，终不湔改，奸回日甚。宜如徽王载。”《故事》，“禁锢高墙，削除世
封。”诏从其议。子褒、㸅亦废安置开封。